
[image: I] ’AY trouué
les moyens
avec beaucoup de
ſoin & de peine,
de recouurer vne
copie correcte de la
traduction de cinq
Lettres Portugaiſes,
qui ont eſté ecrites à vn Gentilhomme
de qualité,
qui ſeruoit en Portugal.
I’ay veu
tous ceux qui ſe
connoiſſent en ſentimens,
ou les loüer,
ou les chercher auec
tant d’empreſſement,
que j’ay crû
que ie leur ferois
vn ſingulier plaiſir
de les imprimer. Ie ne ſçay point le
nom de celuy auquel
on les a ecrites,
ny de celuy
qui en a fait la
traduction, mais il
m’a ſemblé que ie
ne deuois pas leur
déplaire en les rendant
publiques. Il
eſt difficile quelles
n’euſſent, enfin, parû
auec des  fautes d’impreſſion qui
les euſſent défigurées.













 PREMIERE 
LETTRE.



[image: C] ONSIDERE,
mon amour,
juſqu’à quel excez
tu as manqué de
preuoyance. Ah
mal-heureux ! tu as
eſté trahy, & tu m’as
trahie par des eſperances
trompeuſes. 


Vne paſſion ſur laquelle
tu auois fait
tant de projets de
plaiſirs, ne te cauſe
preſentement qu’vn
mortel deſeſpoir,
qui ne peut eſtre
comparé qu’à la
cruauté de l’abſence,
qui le cauſe.
Quoi ? cette abſence,
à laquelle ma
douleur, toute ingenieuſe
qu’elle eſt, ne peut donner vn
nom aſſez funeſte,
me priuera donc
pour toûjours de regarder
ces yeux,
dans leſquels je
voyois tãt d’amour,
& qui me faiſoient
connoître des mouuemẽs,
qui me combloient
de joie, qui
me tenoient lieu de
toutes choſes, & qui
enfin me ſuffiſoient ? Helas ! les miens
ſont priuez de la ſeule
lumiere, qui les
animoit, il ne leur
reſte que des larmes
& je ne les ay employez
à aucun vſage,
qu’à pleurer ſans
ceſſe, depuis que
j’appris que vous
eſtiez enfin reſolu à
vn éloignement, qui
m’eſt ſi inſupportable,
qu’il me fera mourir en peu de
temps. Cependant
il me ſemble que j’ay
quelque attachement
pour des malheurs,
dont vous
eſtes la ſeule cauſe :
Ie vous ay deſtiné
ma vie auſſi-toſt
que je vous ay veu ;
& je ſens quelque
plaiſir en vous la ſacrifiant.
I’enuoye
mille fois le jour mes ſoûpirs vers vous,
ils vous cherchent
en tous lieux, & ils
ne me rapportent
pour toute recompenſe
de tant d’inquietudes,
qu’vn aduertiſſement
trop
ſincere, que me dõne
ma mauuaiſe fortune,
qui a la cruauté
de ne ſouffrir pas,
que je me flatte, &
qui me dit à tous momens ; Ceſſe,
ceſſe Mariane infortunée
de te conſumer
vainement : &
de chercher vn Amant
que tu ne verras
jamais ; qui a paſſé
les Mers pour te
fuir, qui eſt en France
au milieu des plaiſirs,
qui ne penſe pas
vn ſeul moment à
tes douleurs, & qui
te diſpenſe de tous ces tranſports, deſquels
il ne te ſçait
aucun gré ? mais non,
je ne puis me reſoudre
à juger ſi injurieuſement
de vous,
& je ſuis trop intereſſée
à vous juſtifier :
Ie ne veux point
m’imaginer que
vous m’auez oubliée.
Ne ſuis-je pas
aſſez malheureuſe
ſans me tourmenter par de faux ſoupçons ?
Et pourquoy
ferois-je des efforts
pour ne me plus
ſouuenir de tous les
ſoins, que vous auez
pris de me temoigner
de l’amour ?
I’ay eſté ſi charmée
de tous ces ſoins,
que je ſerois bien ingrate,
ſi je ne vous
aymois auec les meſmes
emportemens, que ma Paſſion me
donnoit, quand je
joüiſſois des témoignages
de la voſtre.
Comment ſe peut-il
faire que les ſouuenirs
des momens
ſi agreables, ſoient
deuenus ſi cruels ? &
faut-il que contre
leur nature, ils ne
ſeruent qu’à tyranniſer
mon cœur ? Helas !
voſtre derniere lettre le reduiſit en
vn eſtrange état : il
eut des mouuemens
ſi ſenſibles qu’il fit, ce
ſemble, des efforts,
pour ſe ſeparer de
moy, & pour vous
aller trouuer : Ie fus
ſi accablée de toutes
ces émotions violentes,
que je demeuray
plus de trois heures
abandonnée de
tous mes ſens : je me défendis de reuenir
à vne vie que je dois
perdre pour vous :
puis que je ne puis la
cõſeruer pour vous,
je reuis enfin, malgré
moy la lumiere,
je me flatois de ſentir
que je mourois
d’amour ; & d’ailleurs
j’eſtois bien-aiſe
de n’eſtre plus
expoſée à voir mon
cœur déchiré par la douleur de voſtre
abſence. Apres ces
accidens, j’ay eu
beaucoup de differẽtes
indiſpoſitions :
mais, puis-je jamais
eſtre ſans maux,
tant que je ne vous
verray pas ? Ie les ſupporte
cependant
ſans murmurer, puis
qu’ils viennent de
vous. Quoy ? eſt-ce
là la recompẽſe, que vous me donnez,
pour vous auoir ſi
tendrement aymé ?
Mais il n’importe, je
ſuis reſoluë à vous
adorer toute ma vie,
& à ne voir jamais
perſonne ; & je vous
aſſeure que vous ferez
bien auſſi de
n’aymer perſonne.
Pourriez vous eſtre
content d’vne Paſſion
moins ardente que la miẽne ? Vous
trouuerez, peut-eſtre,
plus de beauté
(vous m’auez
pourtant dit autrefois,
que j’eſtois aſſez
belle) mais vous
ne trouuerez jamais
tant d’amour, &
tout le reſte n’eſt
rien. Ne rempliſſez
plus vos lettres de
choſes inutiles, & ne
m’eſcriuez plus de me ſouuenir de
vous ? Ie ne puis vous
oublier, & je n’oublie
pas auſſi, que
vous m’auez fait eſperer,
que vous viẽdriez
paſſer quelque
temps auec
moy. Helas ! pourquoy
n’y voulez
vous pas paſſer toute
voſtre vie ? S’il
m’eſtoit poſſible de
ſortir de ce  malheureux Cloiſtre, je
n’attendrois pas en
Portugal l’effet de
vos promeſſes : j’irois,
ſans garder aucune
meſure, vous
chercher, vous ſuiure,
& vous aymer
par tout le monde :
je n’oſe me flater
que cela puiſſe eſtre,
je ne veux point
nourrir vne eſperance,
qui me  donneroit aſſeurément
quelque plaiſir, &
je ne veux plus eſtre
ſenſible qu’aux douleurs.
I’auouë cependant
que l’occaſion,
que mon frere
m’a donnée de
vous eſcrire, a ſurpris
en moy quelques
mouuemens
de joye, & qu’elle a
ſuſpendu pour vn
moment le  deſeſpoir, où je ſuis. Ie
vous coniure de me
dire, pourquoy
vous vous eſtes attaché
à m’enchanter,
comme vous
auez fait, puiſque
vous ſçauiez bien
que vous deuiez
m’abandonner ? Et
pourquoy auez-vous
eſté ſi acharné à me
rendre malheureuſe ?
que ne me  laiſſiez vous en repos
dans mon Cloiſtre ?
vous auois-je fait
quelque iniure ?
Mais ie vous demande
pardon : ie
ne vous impute
rien : ie ne ſuis pas en
eſtat de penſer à ma
vengeance, & i’accuſe
ſeulement la
rigueur de mon Deſtin.
Il me ſemble
quen nous  ſeparant, il nous a fait
tout le mal, que
nous pouuiõs craindre ;
il ne ſçauroit
ſeparer nos cœurs ;
l’amour qui eſt plus
puiſſant que luy, les
a vnis pour toute
noſtre vie. Si vous
prenez quelque intereſt
à la mienne,
eſcriuez moy ſouuent.
Ie merite bien
que vous preniez quelque ſoin de
m’apprendre l’eſtat
de voſtre cœur, &
de voſtre fortune,
ſur tout venez, me
voir. Adieu, ie ne
puis quitter ce papier,
il tombera entre
vos mains, ie
voudrois bien auoir
le meſme bon-heur :
Helas ! inſenſée que
ie ſuis, ie m’apperçois
bien que cela n’eſt pas poſſible.
Adieu, ie n’en puis
plus. Adieu, aymez
moy toûjours ; &
faites moy ſouffrir
encore plus de
maux.

[image: I] L me ſemble
que je fais le
plus grãd tort
du monde aux ſentimẽs
de mon cœur,
de taſcher de vous
les faire connoiſtre
en les écriuant : que je ſerois heureuſe, ſi
vous en pouuiez biẽ
iuger par la violence
des voſtres ! mais
ie ne dois pas m’en
rapporter à vous,
& ie ne puis m’empeſcher
de vous dire,
bien moins vivement,
que je ne
le ſens, que vous
ne devriez pas me
mal-traitter, comme
vous faites, par vn oubly, qui me
met au deſeſpoir,
& qui eſt meſme
honteux pour vous ;
il eſt bien iuſte au
moins, que vous
ſouffriez que ie me
plaigne des malheurs,
que i’auois
bien preveus, quand
ie vous vis reſolu
de me quitter ; ie
connois bien que
ie me ſuis abuſée, lorſque i’ay penſé,
que vous auriez vn
procedé de meilleure
foy, qu’on n’a
accouſtumé d’auoir,
parce que l’excez
de mon amour
me mettoit, ce ſemble,
au deſſus de toutes
ſortes de ſoupçons,
& qu’il meritoit
plus de fidelité,
qu’on n’en trouue
d’ordinaire : mais la diſpoſitiõ, que vous
auez à me trahir,
l’emporte enfin ſur
la juſtice, que vous
deuez à tout ce que
i’ay fait pour vous,
ie ne laiſſerois pas
d’eſtre bien malheureuſe,
ſi vous ne
m’aymiez, que parce
que ie vous ayme,
& ie voudrois
tout deuoir à voſtre
ſeule inclination ; mais ie ſuis ſi éloignée
d’eſtre en cét
eſtat, que ie n’ay pas
receu vne ſeule lettre
de vous depuis
ſix mois : j’attribuë
tout ce mal-heur à
l’aueuglement, auec
lequel ie me ſuis abandonnée
à m’attacher
à vous : ne
deuois-je pas preuoir
que mes plaiſirs
finiroient  plûtoſt que mon amour ?
pouuois-ie
eſperer, que vous
demeureriez toute
voſtre vie en Portugal,
& que vous
renonceriez à voſtre
fortune & à voſtre
Pays, pour ne
penſer qu’à moy ?
mes douleurs ne
peuuent receuoir
aucun ſoulagement,
& le ſouuenir de mes plaiſirs me
comble de deſeſpoir :
Quoy ! tous
mes deſirs ſeront
donc inutiles, & ie
ne vous verray iamais
en ma chambre
auec toute l’ardeur,
& tout l’emportement,
que
vous me faiſiez
voir ? mais helas ! je
m’abuſe, & je ne
connois que trop, que tous les mouuemens,
qui occupoient
ma teſte, &
mon cœur, n’eſtoient
excitez en
vous, que par quelques
plaiſirs, & qu’ils
finiſſoient auſſi-toſt
qu’eux ; il falloit que
dans ces momens
trop heureux j’appellaſſe
ma raiſon à
mon ſecours pour
moderer l’excez  funeſte de mes delices,
& pour m’annoncer
tout ce que
ie ſouffre preſentement :
mais ie me
donnois toute à
vous, & ie n’eſtois
pas en eſtat de penſer
à ce qui eût pû
empoiſonner ma
ioye, & m’empeſcher
de ioüyr pleinement
des témoignages
ardens de voſtre paſſion ; ie
m’apperceuois trop
agreablement que
i’eſtois auec vous
pour penſer que
vous ſeriez vn iour
éloigné de moy : ie
me ſouuiens pourtant
de vous auoir
dit quelquefois que
vous me rendriez
malheureuſe : mais
ces frayeurs eſtoient
bien-toſt diſſipées, & ie prenois plaiſir
à vous les ſacrifier,
& à m’abandonner
à l’enchantement,
& à la mauuaiſe foy
de vos proteſtations :
ie voy bien le
remede à tous mes
maux, & i’en ſerois
bien-toſt déliurée ſi
ie ne vous aymois
plus : mais, helas !
quel remede ; non
i’ayme mieux  ſouffrir encore dauantage,
que vous oublier.
Helas ! cela dépend
il de moy ? Ie
ne puis me reprocher
d’auoir ſouhaité
vn ſeul moment
de ne vous plus aymer :
vous eſtes plus
à plaindre ; que je ne
ſuis, & il vaut mieux
ſouffrir tout ce que
je ſouffre, que de
ioüir des plaiſirs  languiſans, que vous
donnent vos Maitreſſes
de France :
ie n’enuie point voſtre
indifference, &
vous me faites pitié :
Ie vous défie de
m’oublier entierement :
Ie me flatte
de vous auoir mis
en eſtat de n’auoir
ſans moy, que des
plaiſirs imparfaits,
& ie ſuis plus  heureuſe que vous,
puiſque ie ſuis plus
occupée. L’on m’a
fait depuis peu Portiere
en ce Conuent :
tous ceux qui me
parlent, croyent
que ie ſuis fole, ie
ne ſçay ce que ie
leur répons : Et il
faut que les Religieuſes
ſoyent auſſi
inſenſées que moy,
pour m’auoir crû capable de quelque
ſoin. Ah ! i’enuie le
bon-heur d’Emanuel,Deux
petits
laquais
Portugais.
& de Franciſque ;
pourquoy ne
ſuis-je pas inceſſamment
auec vous,
comme eux ? ie vous
aurois ſuiuy, & ie
vous aurois aſſeurément
ſeruy de meilleur
cœur, ie ne ſouhaite
rien en ce mõde,
que vous voir ; au moins ſouuenez
vous de moy ? ie me
contente de voſtre
ſouuenir : mais ie
n’oſe m’en aſſeurer ;
ie ne bornois pas
mes eſperances à
voſtre ſouuenir,
quãd ie vous voyois
tous les iours : mais
vous m’auez bien
apris, qu’il faut que
ie me ſoûmette à
tout ce que vous voudrez : cependãt
je ne me repẽs point
de vous auoir adoré,
ie ſuis bien-aiſe,
que vous m’ayez ſeduite :
voſtre abſence
rigoureuſe, &
peut-eſtre éternelle,
ne diminuë en rien
l’emportement de
mon amour : ie veux
que tout le monde
le ſçache, ie n’en fais
point vn myſtere, & ie ſuis rauie d’auoir
fait tout ce que
i’ay fait pour vous
contre toute ſorte
de bien-ſeance : ie
ne mets plus mon
honneur, & ma religion
qu’à vous aymer
éperduëment
toute ma vie, puiſque
i’ay commencé
à vous aymer : ie
ne vous dis point
toutes ces choſes, pour vous obliger
à m’eſcrire. Ah ! ne
vous contraignez
point, ie ne veux de
vous, que ce qui
viendra de voſtre
mouuement, & ie
refuſe tous les témoignages
de voſtre
amour, dont
vous pourriez vous
empeſcher : j’auray
du plaiſir à vous excuſer,
parce que vous aurez, peut-eſtre,
du plaiſir à ne
pas prendre la peine
de m’écrire : & ie
ſens vne profonde
diſpoſition à vous
pardonner toutes
vos fautes. Vn Officier
François a eu la
charité de me parler
ce matin plus de
trois heures de vous,
il m’a dit que la paix
de France, eſtoit faite : ſi cela eſt,
ne pourriez vous
pas me venir voir, &
m’emmener en Frãce ?
Mais ie ne le merite
pas, faites tout
ce qu’il vous plaira,
mon amour ne depend
plus de la maniere,
dont vous me
traiterez ; depuis
que vous eſtes party,
je n’ay pas eu
vn ſeul moment de ſanté, & je n’ay aucun
plaiſir qu’en
nomment voſtre nõ
mille fois le iour ;
quelques Religieuſes,
qui ſçauent l’eſtat
deplorable, où
vous m’auez plongée,
me parlent de
vous fort ſouuent :
je ſors le moins qu’il
m’eſt poſſible de ma
chambre, où vous
eſtes venu tant de fois, & ie regarde
ſans ceſſe vôtre portrait,
qui m’eſt mille
fois plus cher que
ma vie, il me donne
quelque plaiſir :
mais il me donne
auſſi bien de la douleur,
lors que ie penſe
que ie ne vous
reuerray, peut-eſtre
jamais ; pourquoy
faut-il qu’il ſoit poſſible
que ie ne vous verray, peut-eſtre,
iamais ? M’auez vous
pour toûjours abandonnée ?
Ie ſuis au
deſeſpoir, voſtre
pauvre Mariane
n’en peut plus, elle
s’éuanoüit en finiſſant
cette Lettre.
Adieu, adieu, ayez
pitié de moy.

[image: Q] V’eſt-ce que
je deuiendray,
& qu’eſt-ce
que vous voulez
que ie faſſe ? Ie me
trouue bien éloignée
de tout ce que
j’auois preueu : I’eſperois
que vous  m’écririez de tous les
endroits, où vous
paſſeriez, & que vos
lettres ſeroient fort
longues ; que vous
ſouſtiẽdrez ma Paſſion
par l’eſperance
de vous reuoir, qu’vne
entiere confiance
en voſtre fidelité
me donneroit quelque
ſorte de repos,
& que ie demeurerois
cependant dans vn eſtat aſſez ſupportable
ſans d’extrémes douleurs :
j’auois meſme penſê
à quelques foibles
projets de faire tous
les efforts, dont ie
ſerois capable, pour
me guerir, ſi ie pouuois
connoiſtre bien
certainement que
vous m’euſſiez tout
a fait oubliée ; voſtre
éloignement,  quelques mouuemens
de deuotiõ ; la crainte
de ruiner entierement
le reſte de ma
ſanté par tant de
veilles, & par tant
d’inquietudes ; le peu
d’apparence de voſtre
retour : la froideur
de voſtre Paſſion,
& de vos derniers
adieux ; voſtre
depart, fondé ſur
d’aſſez meſchãs  pretextes, & mille autres
raiſons, qui ne
ſont que trop bonnes,
& que trop
inutiles, ſembloient
me promettre vn ſecours
aſſez aſſeuré,
s’il me deuenoit neceſſaire :
n’ayant enfin
à combatre que
contre moy meſme,
ie ne pouuois jamais
me défier de
toutes mes  foibleſſes, ny apprehender
tout ce que ie ſouffre
aujourd’hui.
Helas ! que ie ſuis à
plaindre, de ne partager
pas mes douleurs
auec vous, &
d’eſtre toute ſeule
malheureuſe : cette
penſée me tuë, & je
meurs de frayeur,
que vous n’ayez iamais
eſté extrémement
ſenſible à tous nos plaiſirs : Oüy,
ie connois preſentement
la mauuaiſe
foy de tous vos
mouuemens : vous
m’auez trahie toutes
les fois, que vous
m’auez dit, que vous
eſtiez rauy d’eſtre
ſeul auec moy ; ie
ne dois qu’a mes
importunitez vos
empreſſemens, &
vos tranſports : vous auiez fait de ſens
froid vn deſſein de
m’enflamer, vous
n’auez regardé ma
Paſſion que comme
vne victoire, & voſtre
cœur n’en a jamais
eſté profondement
touché, n’eſtes
vous pas bien
malheureux, & n’auez
vous pas bien
peu de delicateſſe,
de n’auoir ſçeu  profiter qu’en cette maniere
de mes emportemens ?
Et comment
eſt-il poſſible
qu’auec tant d’amour
ie n’aye pû
vous rendre tout a
fait heureux ? ie regrette
pour l’amour
de vous ſeulement
les plaiſirs infinis,
que vous auez perdus :
faut-il que vous
n’ayez pas voulu en ioüir ? Ah ! ſi vous
les cõnoiſſiez, vous
trouueriez ſans doute
qu’ils ſont plus
ſenſibles, que celuy
de m’auoir abuſée,
& vous auriez eſprouué,
qu’on eſt
beaucoup plus heureux,
& qu’on ſent
quelque choſe de
bien plus touchant,
quand on ayme violamment,
que lors qu’on eſt aymé. Ie
ne ſçay, ny ce que
ie ſuis, ny ce que
ie fais, ny ce que ie
deſire : ie ſuis deſchirée
par mille mouuemens
contraires :
Peut-on s’imaginer
vn eſtat ſi deplorable ?
Ie vous ayme
éperduëment, & ie
vous meſnage aſſez
pour n’oſer, peut-eſtre,
ſouhaiter que vous ſoyez agité des
meſmes tranſports :
ie me tuërois, ou ie
mourrois de douleur
ſans me tuër,
ſi j’eſtois aſſeurée
que vous n’auez jamais
aucun repos,
que voſtre vie n’eſt
que trouble, &
qu’agitation, que
vous pleurez ſans
ceſſe, & que tout
vous eſt odieux ; je ne puis ſuffire à mes
maux, comment
pourrois-je ſupporter
la douleur, que
me donneroient les
voſtres, qui me ſeroient
mille fois plus
ſenſibles ? Cependant
ie ne puis auſſi
me reſoudre à deſirer
que vous ne penſiez
point à moy ; &
à vous parler ſincerement,
ie ſuis  ialouſe auec fureur
de tout ce qui vous
donne de la joye, &
qui touche voſtre
cœur, & voſtre
gouſt en France. Ie
ne ſçay pourquoy ie
vous écris, ie voy
bien que vous aurez
ſeulement pitié de
moy, & ie ne veux
point de voſtre pitié ;
j’ay bien du depit
cõtre  moy-meſme, quand ie fais
reflexion ſur tout ce
que ie vous ay ſacrifié :
j’ay perdu ma reputation,
je me ſuis
expoſée à la fureur
de mes parents, à la
ſeuerité des loix de
ce Païs contre les
Religieuſes, & à voſtre
ingratitude, qui
me paroiſt le plus
grand de tous les
malheurs :  cependant je ſens bien que
mes remors ne ſont
pas veritables, que ie
voudrois du meilleur
de mon cœur,
auoir couru pour
l’amour de vous de
plus grans dangers,
& que i’ay vn plaiſir
funeſte d’auoir hazardé
ma vie & mõ
honneur, tout ce
que i’ay de plus precieux,
ne deuoit-il pas eſtre en voſtre
diſpoſition ? Et ne
dois-je pas eſtre bien
aiſe de l’auoir employé,
comme i’ay
fait : il me ſemble
meſme que ie ne ſuis
gueres contente ny
de mes douleurs, ny
de l’excez de mon
amour, quoi que ie
ne puiſſe, helas ! me
flater aſſez pour étre
contente de vous ; je vis, infidelle que
ie ſuis, & ie fais autant
de choſes pour
conſeruer ma vie,
que pour la perdre.
Ah ! j’en meurs de
honte : mon deſeſpoir
n’eſt donc que
dans mes Lettres ?
Si je vous aimois autant
que ie vous l’ay
dit mille fois, ne ſerois-je
pas morte, il
y a long-temps ? Ie vous ay trompé,
c’eſt à vous à vous
plaindre de moy :
Helas ! pourquoy
ne vous en plaignez
vous pas ? Ie vous
ay veu partir, ie ne
puis eſperer de vous
voir iamais de retour,
& ie reſpire cependant :
ie vous ay
trahy, ie vous en demande
pardon : mais
ne me l’accordez pas ? Traittez moy
ſeueremẽt ? Ne trouuez
point que mes
ſentimens ſoient aſſez
violens ? Soyez
plus difficile à contẽter ?
Mandez moy
que voꝮ voulez que
ie meure d’amour
pour vous ? Et ie
vous conjure de me
donner ce ſecours,
afin que ie ſurmonte
la foibleſſe de mon ſexe, & que ie
finiſſe toutes mes irreſolutions
par vn
veritable deſeſpoir ;
vne fin tragique voꝮ
obligeroit ſans doute
à penſer ſouuent
à moy, ma memoire
vous ſeroit chere,
& vous ſeriez,
peut-eſtre, ſenſiblement
touché d’vne
mort extraordinaire,
ne vaut-elle pas mieux que l’eſtat, où
vous m’auez reduite ?
Adieu, ie voudrois
bien ne vous
auoir iamais veu.
Ah ! ie ſens viuement
la fauſſeté de
ce ſentiment, & ie
connois dans le moment
que ie vous
écris, que i’aime
bien mieux eſtre
malheureuſe en voꝮ
aimant, que de ne vous auoir iamais
veu ; je conſens donc
ſans murmure à ma
mauuaiſe deſtinée,
puiſque vous n’auez
pas voulu la
rendre meilleure.
Adieu, promettez
moy de me regretter
tendrement, ſi
ie meurs de douleur,
& qu’au moins
la violence de ma
Paſſion vous donne du dégouſt & de
l’éloignement pour
toutes choſes ; cette
conſolation me ſuffira,
& s’il faut que
ie vous abandonne
pour toûjours, ie
voudrois bien ne
vous laiſſer pas à
vne autre. Ne ſeriez
vous pas bien cruel
de vous ſervir de
mon deſeſpoir, pour
vous rendre plus aimable, & pour faire
voir, que vous
auez donné la plus
grande Paſſion du
monde ? Adieu encore
vne fois, ie
vous écris des lettres
trop longues,
je n’ay pas aſſez d’égard
pour vous, ie
vous en demande
pardon, & j’oſe eſperer
que vous aurez
quelque  indulgence pour vne pauure
inſenſée, qui ne
l’eſtoit pas, comme
vous ſçauez, auant
qu’elle vous aimât.
Adieu, il me ſemble
que ie vous parle
trop ſouuent de
l’eſtat inſuportable
où ie ſuis : cependant
ie vous remercie
dans le fonds de
mon cœur du deſeſpoir,
que vous me cauſez, & ie deteſte
la tranquillité, où
j’ay veſcu, auant que
je vous connuſſe.
Adieu, ma Paſſion
augmente à châque
moment. Ah ! que
j’ay de choſes à vous dire.

















 QUATRIESME 
LETTRE.



[image: V] Oſtre Lieutenant vient de
me dire, qu’une tempeſte vous a
obligé de relaſcher
au Royaume d’Algarne : je crains que
vous n’ayez beaucoup ſouffert ſur la mer, & cette apprehenſion
m’a tellement
occupée ; que
je n’ay plus penſé à
tous mes maux,
eſtes vous bien perſuadé
que voſtre
Lieutenant prenne
plus de part que
moy à tout ce qui
vous arriue ? Pourquoy
en eſt-il mieux
informé, & enfin
pourquoi ne  m’auez-vous point écrit ?
Ie ſuis bien malheureuſe,
ſi vous n’en
aués trouué aucune
occaſion depuis voſtre
depart, & ie la
ſuis bien dauantage,
ſi vous en aués trouué
ſans m’écrire ; voſtre
injuſtice & voſtre
ingratitude ſont
extrémes : mais ie ſerois
au deſeſpoir, ſi
elles vous  attiroient quelque malheur,
& j’aime beaucoup
mieux qu’elles
demeurent ſans punition,
que ſi j’en
eſtois vangée : je reſiſte
à toutes les apparences,
qui me
deuroient perſuader,
que vous ne
m’aimés gueres, &
ie ſens bien plus de
diſpoſition à m’abandonner
 aueuglement à ma Paſſion,
qu’aux raiſons,
que voꝮ me donnez
de me plaindre de
voſtre peu de ſoin :
que vous m’auriés
épargné d’inquietudes,
ſi voſtre procedé
euſt eſté auſſi
languiſſant les premiers
jours, que je
vous vis, qu’il m’a
parû depuis quelque
temps ! mais qui n’auroit eſté abuſée,
comme moy,
par tant d’empreſſement,
& à qui n’euſſent-ils
paru ſinceres ?
Qu’on a de peine
à ſe reſoudre à
ſoupçonner longtemps
la bonne foy
de ceux qu’on aime !
ie voy bien que
la moindre excuſe
vous ſuffit, & ſans
que vous preniez le ſoin de m’en faire,
l’amour que i’ay
pour vous, vous
ſert ſi fidelemẽt, que
ie ne puis conſentir à
voꝮ trouuer coupable,
que pour joüir
du ſenſible plaiſir de
vous juſtifier moy-même.
Vous m’auez
conſommée par vos
aſſiduitez, vous m’auez
enflamée par
vos tranſports, voꝮ m’auez charmée par
vos complaiſances,
vous m’auez aſſeurée
par vos ſermens,
mon inclinatiõ violente
m’a ſeduite, &
les ſuites de ces commencemẽs
ſi agreables,
& ſi heureux
ne ſont que des larmes,
que des ſoûpirs,
& qu’vne mort
funeſte, ſans que ie
puiſſe y porter  aucun remede. Il eſt
vray que i’ay eu des
plaiſirs bien ſurprenans
en vous aimant :
mais ils me
couſtent d’eſtranges
douleurs, & tous
les mouuemẽs, que
vous me cauſez,
ſont extrémes. Si i’auois
reſiſté auec opiniâtreté
à voſtre amour,
ſi je vous
auois donné  quelque ſujet de chagrin,
& de jalouſie
pour vous enflamer
dauantage, ſi
vous auiez remarqué
quelque meſnagement
artificieux
dans ma conduite,
ſi i’auois enfin voulu
oppoſer ma raiſon
à l’inclination
naturelle que j’ay
pour vous, dont voꝮ
me fiſtes bien-toſt apperceuoir (quoy
que mes efforts euſſent
eſté ſans doute
inutiles) vous pourriez
me punir ſeuerement,
& vous ſeruir
de voſtre pouuoir :
mais vous me
paruſtes aimable,
auant que vous
m’euſſiez dit, que
vous m’aimiez, vous
me témoignaſtes
vne grande Paſſion, j’en fûs rauie, & ie
m’abandonnay à
vous aimer éperduëment,
vous n’eſtiés
point aueuglé,
comme moy, pourquoy
aués voꝮ donc
ſouffert que ie deuinſſe
en l’eſtat où
ie me trouue ? qu’eſt-ce
que vous vouliez
faire de tous mes
emportemens, qui
ne pouuoient vous eſtre que tres-importuns ?
Vous ſçauiez
bien que vous
ne ſeriez pas toûjours
en Portugal, &
pourquoy m’y aués
vous voulu choiſir
pour me rendre ſi
malheureuſe, vous
euſſiés trouué ſans
doute en ce Païs
quelque femme qui
euſt eſté plus belle,
auec laquelle vous euſſiés eu autant de
plaiſir, puiſque vous
n’en cherchiés que
de groſſiers, qui voꝮ
eut fidelement aimé
auſſi long-temps
qu’elle vous eut
veu, que le temps
euſt pû conſoler de
voſtre abſence, &
que vous auriés pû
quitter ſans perfidie,
& ſans cruauté : ce
procedé eſt biẽ plus d’vn Tyran, attaché
à perſecuter,
que d’vn Amant,
qui ne doit penſer
qu’à plaire ; Helas !
Pourquoy exercés
vous tant de rigueur
ſur vn cœur, qui eſt
à vous ? Ie voy bien
que vous eſtes auſſi
facile à vous laiſſer
perſuader contre
moy, que ie l’ay eſté
à me laiſſer  perſuader en voſtre faueur ;
j’aurois reſiſté,
ſans auoir beſoin de
tout mon amour, &
ſans m’apperceuoir
que j’euſſe rien fait
d’extraordinaire, à
de plus grandes raiſons,
que ne peuuẽt
eſtre celles, qui voꝮ
ont obligé à me quitter :
elles m’euſſent
parû bien foibles, &
il n’y en a point, qui euſſent jamais pû
m’arracher d’aupres
de vous : mais vous
aués voulu profiter
des pretextes, que
vous aués trouués
de retourner en Frãce ;
vn vaiſſeau partoit,
que ne le laiſſiés
vous partir ? voſtre
famille vous auoit
eſcrit, ne ſçaués
vous pas toutes
les perſecutions, que j’ay ſouffertes de la
mienne ? Voſtre hõneur
vous engageoit
à m’abandonner,
ay-je pris quelque
ſoin du mien ?
Vous eſtiés obligè
d’aller ſervir voſtre
Roy, ſi tout ce qu’on
dit de luy, eſt vray,
il n’a aucun beſoin
de voſtre ſecours, &
il vous auroit excuſé ;
j’euſſe eſté trop heureuſe, ſi nous auions
paſſé notre
vie enſemble : mais
puiſqu’il falloit qu’vne
abſence cruelle
nous ſeparât, il me
ſemble que je dois
eſtre bien aiſe de n’auoir
pas eſté infidele,
& ie ne voudrois
pas pour toutes
les choſes du mõde,
auoir commis
vne action ſi noire : Quoy ! vous auez
connu le fonds de
mon cœur, & de ma
tendreſſe, & vous
auez pû vous reſoudre
à me laiſſer pour
iamais, & à m’expoſer
aux frayeurs, que
ie dois auoir, que
vous ne vous ſouuenez
plus de moy,
que pour me ſacrifier
à vne nouuelle
Paſſion ? Ie voy bien que ie vous aime,
comme vne folle :
cependant ie ne me
plains point de toute
la violence des
mouuemens de mõ
cœur, ie m’accouſtume
à ſes perſecutions,
& ie ne pourrois
viure ſans vn
plaiſir, que ie deſcouure,
& dont ie
joüis en vous aimãt
au milieu de mille douleurs : mais ie
ſuis ſans ceſſe perſecutée
auec vn extréme
deſagréemẽt
par la haine, & par
le dégouſt que j’ay
pour toutes choſes ;
ma famille, mes amis
& ce Conuent me
ſont inſuportables ;
tout ce que ie ſuis
obligée de voir, &
tout ce qu’il faut que
ie faſſe de toute  neceſſité, m’eſt odieux :
je ſuis ſi jalouſe de
ma Paſſion, qu’il
me ſemble que toutes
mes actions, &
que tous mes deuoirs
vous regardent :
Oüy, ie fais
quelque ſcrupule,
ſi ie n’employe tous
les momens de ma
vie pour vous ; que
ferois-je, helas ! ſans
tant de haine, & ſans tant d’amour, qui
rempliſſent mon
cœur ? Pourrois-je
ſurviure à ce qui
m’occupe inceſſamment,
pour mener
vne vie tranquille &
languiſſante ? Ce
vuide & cette inſenſibilité
ne peuvent
me conuenir. Tout
le monde s’eſt apperceu
du changement
entier de mon humeur, de mes manieres,
& de ma persõne,
ma Mere m’en
a parlé auec aigreur,
& enſuite auec quelque
bonté, ie ne ſçay
ce que ie luy ay répondu,
il me ſemble
que ie luy ay tout
auoüé. Les Religieuſes
les plus ſeueres
ont pitié de l’eſtat,
où je ſuis, il leur donne
meſme quelque conſideration, &
quelque menagemẽt
pour moy ; tout
le monde eſt touché
de mon amour. &
voꝮ demeurez dans
vne profonde indiference,
ſans m’eſcrire,
que des lettres
froides ; pleines de
redites ; la moitié du
papier n’eſt pas remply,
& il paroiſt
groſſierement que vous mourez d’enuie
de les auoir acheuées.
Dona Brites
me perſecuta ces
jours paſſez pour
me faire ſortir de
ma chambre, &
croyant me diuertir,
elle me mena
promener ſur le Balcon,
d’où l’on voit
Mertola, je la ſuiuis,
& je fûs auſſi-toſt
frapée d’vn  ſouuenir cruel, qui me
fit pleurer tout le reſte
du jour : elle me
ramena, & ie me
jettay ſur mon lict,
où ie fis mille reflexions
ſur le peu d’apparence,
que ie voy
de guerir jamais : ce
qu’on fait pour me
ſoulager, aigrit ma
douleur, & ie trouue
dans les remedes
meſmes des raiſons particulieres de m’afliger :
je vous ay veu
ſouuent paſſer en ce
lieu auec vn air, qui
me charmoit, & j’eſtois
ſur ce Balcon le
jour fatal, que ie cõmençay
à ſentir les
premiers effets de
ma Paſſion malheureuſe :
il me ſembla
que vous vouliez
me plaire, quoy que
vous ne me  connuſſiez pas : je me perſuaday
que vous
m’auiez remarquée
entre toutes celles,
qui eſtoient auec
moy, ie m’imaginay
que lors que vous
vous arreſtiez, vous
eſtiez bien aiſe, que
ie vous viſſe mieux,
& i’admiraſſe voſtre
adreſſe, & voſtre
bonne grace, lors
que vous pouſſiez vôtre cheual, i’eſtois
ſurpriſe de quelque
frayeur, lors que
vous le faiſiez paſſer
dans vn endroit difficile :
enfin je m’intereſſois
ſecrettement
à toutes vos
actions, je ſentois
bien que vous ne
m’eſtiez point indifferent,
& ie prenois
pour moy tout ce
que vous faiſiez : vous ne connoiſſez
que trop les ſuites
de ces commencemens,
& quoy que
ie n’aye rien à meſnager,
ie ne dois pas
vous les eſcrire, de
crainte de vous rendre
plus coupable,
s’il eſt poſſible que
vous ne l’eſtes, &
d’auoir à me reprocher
tant d’efforts
inutiles pour vous obliger à m’eſtre fidele,
vous ne le ſerez
point : Puis-je eſperer
de mes lettres,
& de mes reproches
ce que mon amour
& mon abandonnement
n’ont pû ſur
voſtre ingratitude ?
Ie ſuis trop aſſeurée
de mon malheur,
voſtre procedé injuſte
ne me laiſſe pas
la moindre raiſon d’en douter, & ie
dois tout apprehender,
puiſque vous
m’auez abandonnée.
N’aurez vous
de charmes que
pour moy, & ne paroiſtrez
vous pas agreable
à d’autres
yeux ? Ie croy que
ie ne ſeray pas fâchée
que les ſentimens
des autres iuſtifient
les miens en quelque façon, &
ie voudrois que
toutes les femmes
de France vous
trouuaſſent aimable,
qu’aucune
ne vous aimât, &
qu’aucune ne vous
plût : ce projet eſt
ridicule, & impoſſible :
neantmoins j’ay aſſez éprouué
que vous n’eſtes gueres
capable d’vn grand enteſtement,
& que vous pourrez
bien m’oublier
ſans aucun ſecours,
& ſans y eſtre contraint
par vne nouuelle
Paſſion : peut-eſtre,
voudrois-je
que vous euſſiez
quelque pretexte
raiſonnable ? Il eſt
vray, que ie ſerois
plus malheureuſe,
mais vous ne ſeriez pas ſi coupable : je
voy bien que vous
demeurerez en Frãce
ſans de grands
plaiſirs, auec vne entiere
liberté ; la fatigue
d’vn long voyage,
quelque petite
bien-ſeance, & la
crainte de ne répondre
pas à mes transports,
vous retiennent :
Ah ! ne m’apprehendez
point ? Ie me contenteray de
vous voir de temps
en temps, & de ſçauoir
ſeulement que
noꝮ ſommes en meſme
lieu : mais ie me
flatte, peut-eſtre, &
vous ferez plus touché
de la rigueur &
de la ſeuerité d’vne
autre, que vous ne
l’auez eſté de mes faueurs ;
eſt-il poſſible
que vous ſerez  enflammé par de mauuais
traittemens ?
Mais auant que de
vous engager dans
vne grande Paſſion,
penſez bien à l’excez
de mes douleurs,
à l’incertitude de
mes projets, à la diuerſité
de mes mouuemens,
à l’extrauagance
de mes Lettres,
à mes confiances,
à mes  deſeſpoirs, à mes ſouhaits,
à ma jalouſie ?
Ah ! vous allez vous
rendre malheureux ;
je vous conjure de
profiter de l’eſtat
où ie ſuis, & qu’au
moins ce que ie ſouffre
pour vous, ne
vous ſoit pas inutile ?
Vous me fites,
il y a cinq ou ſix
mois vne faſcheuſe
confidẽce, & voꝮ m’auoüâtes de trop
bonne foy, que vous
auiez aimé vne Dame
en voſtre Païs :
ſi elle vous empeſche
de reuenir, mãdez-le
moy ſans ménagement ?
afin que
ie ne languiſſe plus ;
quelque reſte d’eſperance
me ſouſtiẽt
encore, & ie ſeray
bien aiſe (ſi elle ne
doit auoir aucune ſuite) de la perdre
tout à fait, & de me
perdre moy-meſme ;
enuoyez moy ſon
portrait auec quelqu’vne
de ſes Lettres ?
Et eſcriuez
moy tout ce qu’elle
vous dit ? I’y trouuerois,
peut-eſtre,
des raiſons de me
conſoler, ou de m’affliger
dauantage, ie
ne puis demeurer plus long-temps dãs
l’eſtat où ie ſuis, &
il n’y a point de chãgement,
qui ne me
ſoit fauorable : Ie
voudrois auſſi auoir
le portrait de voſtre
frere & de voſtre
Belle-ſœur : tout ce
qui vous eſt quelque
choſe, m’eſt fort
cher, & ie ſuis entierement
deuoüée
à ce qui vous  touche : je ne me ſuis
laiſſé aucune diſpoſition
de moy-meſme ;
Il y a des momens,
où il me ſemble
que j’aurois aſſez
de ſoûmiſſion pour
ſeruir celle, que
vous aimez ; vos
mauuais traittemẽs,
& vos mépris m’ont
tellement abatuë,
que ie n’oſe quelque
fois penſer  ſeulement, qu’il me
ſemble que ie pourrois
eſtre jalouſe
ſans vous déplaire,
& que ie croy auoir
le plus grand tort
du monde de vous
faire des reproches :
je ſuis ſouuent conuaincuë,
que ie ne
dois point vous faire
voir auec fureur,
comme ie fais, des
ſentimens, que voꝮ deſauoüez. Il y a
long-temps qu’vn
Officier attend voſtre
Lettre, i’auois
reſolu de l’eſcrire
d’vne maniere à voꝮ
la faire receuoir ſans
dégouſt : mais elle
eſt trop extrauagante,
il faut la finir :
Helas ! il n’eſt
pas en mon pouuoir
de m’y reſoudre, il
me ſemble que je vous parle, quand
ie vous eſcris, & que
vous m’eſtes vn peu
plus preſent ; La premiere
ne ſera pas ſi
longue, ny ſi importune,
vous pourrez
l’ouurir & la lire ſur
l’aſſeurance, que ie
vous donne, il eſt
vray que ie ne dois
point vous parler
d’vne paſſion, qui
vous déplaiſt, & ie ne vous en parleray
plus. Il y aura vn an
dans peu de jours
que ie m’abandonnay
toute à vous
ſans ménagement :
voſtre Paſſion me
paroiſſoit fort ardente,
& fort ſincere,
& ie n’euſſe jamais
penſé que mes
faueurs voꝮ euſſent
aſſez rebuté, pour
vous obliger à faire cinq cens lieuës, &
à vous expoſer à des
naufrages, pour voꝮ
en éloigner ; perſonne
ne m’eſtoit redeuable
d’vn pareil
traittement : vous
pouuez vous ſouuenir
de ma pudeur,
de ma confuſion &
de mon deſordre,
mais vous ne vous
ſouuenez pas de ce
qui vous engageroit à m’aimer malgré
vous. L’Officier,
qui doit vous porter
cette Lettre, me
mande pour la quatriéme
fois, qu’il
veut partir, qu’il eſt
preſſant, il abandonne
ſans doute quelque
malheureuſe en
ce Païs. Adieu, j’ay
plus de peine à finir
ma Lettre, que voꝮ
n’en auez eu à me quitter, peut-eſtre,
pour toûjours. Adieu,
ie n’oſe vous
donner mille noms
de tendreſſe, ny m’abandonner
ſans cõtrainte
à tous mes
mouuemens : ie voꝮ
aime mille fois plus
que ma vie, & mille
fois plus que ie ne
penſe ; que vous
m’eſtes cher ! & que
vous m’eſtes cruel ! vous ne m’eſcriuez
point, ie n’ay pû
m’empeſcher de voꝮ
dire encore cela ; je
vay recommencer,
& l’Officier partira ;
qu’importe, qu’il
parte, j’écris plus
pour moy, que pour
vous, ie ne cherche
qu’à me ſoulager,
auſſi bien la longueur
de ma lettre
vous fera peur, vous ne la lirez point,
qu’eſt-ce que j’ay fait
pour eſtre ſi malheureuſe ?
Et pourquoy
auez vous empoiſonné
ma vie ?
Que ne ſuis-je née
en vn autre Païs.
Adieu, pardonnez
moy ? Ie n’oſe plus
vous prier de m’aimer ;
voyez où mon
deſtin m’a reduite ?

Adieu.














 CINQVIESME 
LETTRE.



[image: I] E vous écris
pour la derniere
fois, &
j’eſpere vous faire
connoître par la differance
des termes,
& de la maniere de
cette Lettre, que
vous m’auez enfin perſuadée que vous
ne m’aymiez plus,
& qu’ainſi je ne dois
plus vous aymer : Ie
vous r’enuoyeray
donc par la premiere
voye tout ce qui
me reſte encore de
vous : Ne craignez
pas que je vous écriue ;
je ne mettray pas
meſme voſtre nom
audeſſus du pacquet ;
j’ay chargé de tout ce détail Dona
Brites, que j’auois
accouſtumée à des
confidences bien éloignées
de celle-cy ;
ſes ſoins me ſeront
moins ſuſpects
que les miens, elle
prendra toutes les
precautions neceſſaires,
afin de pouuoir
m’aſſeurer que
vous auez receu le
portrait & les  bracelets que vous m’auez
donnés : Ie veux
cependant que vous
ſçachiez que je me
ſens, depuis quelques
jours, en eſtat
de brûler, & de déchirer
ces gages de
voſtre Amour, qui
m’eſtoient ſi chers,
mais ie vous ay fait
voir tant de foibleſſe,
que vous n’auriés
jamais crû que j’euſſe peu deuenir
capable d’vne telle
extremité, je veux
donc joüir de toute
la peine que j’ay euë
à m’en ſeparer, &
vous donner au
moins quelque dépit :
Ie vous aduoüe
à ma honte & à la
voſtre, que ie me
ſuis trouuée plus attachée
que ie ne
veux vous le dire, à ces bagatelles, &
que i’ay ſenty que
j’auois vn nouveau
beſoin de toutes
mes reflexions, pour
me défaire de chacune
en particulier,
lors meſme que ie
me flattois de n’eſtre
plus attachée à vous :
Mais on vient about
de tout ce qu’on
veut, auec tant de
raiſons : Ie les ay  miſes entre les mains
de Dona Brites ; que
cette reſolution ma
couſté de larmes !
Apres mille mouuements
& milles incertitudes
que vous
ne connoiſſez pas,
& dont ie ne vous
rendray pas compte
aſſurement. Ie l’ay
coniurée de ne m’en
parler iamais, de ne
me les rẽdre iamais, quand meſme ie les
demanderois pour
les reuoir encore
vne fois, & de vous
les renuoyer, enfin,
ſans m’en aduertir.


Ie n’ay bien connû
l’excés de mon
Amour que depuis
que i’ay voulu faire
toꝮ mes efforts pour
m’en guerir, & ie
crains que ie n’euſſe
oſé l’entreprendre, ſi j’euſſe pû préuoir
tant de difficultées
& tant de violences.
Ie ſuis perſuadée
que j’euſſe ſenti des
mouuemens moins
deſagreables en voꝮ
aymant tout ingrat
que vous eſtes, qu’en
vous quittant pour
touſiours. I’ay éprouué
que vous
m’eſtiez moins cher
que ma paſſion, & j’ay eu d’eſtranges
peines à la combattre,
apres que vos
procedés iniurieux
m’ont rendu voſtre
perſonne odieuſe.


L’orgueil ordinaire
de mon ſexe ne
m’a point aydé à
prendre des reſolutions
contre vous ;
Helas ! j’ay ſouffert
vos mépris, j’euſſe
ſupporté vôtre  haiſne & toute la jalouſie
que m’euſt dõné
l’attachement que
vous euſſiez peu auoir
pour vn autre,
j’aurois eu, au moins
quelque paſſion à
combattre, mais
voſtre indifference
m’eſt inſupportable ;
vos impertinantes
proteſtations d’amitié,
& les ciuilités
ridicules de voſtre derniere lettre, m’õt
fait voir que vous
auiez receu toutes
celles que je vous
ay écrites, qu’elles
n’ont cauſé dans voſtre
cœur aucun
mouuement, & que
cependant vous les
auez luës : Ingrat, je
ſuis encore aſſez folle
pour eſtre au deſeſpoir
de ne pouvoir
me flatter  quelles ne ſoient pas venuës
juſques à vous,
& qu’on ne vous les
aye pas renduës ; Ie
deteſte voſtre bonne
foy, vous auois-je
prié de me mãder
ſinceremẽt la verité,
que ne me laiſſiez
vous ma paſſion ;
vous n’auiez qu’à ne
me point écrire ; ie
ne cherchois pas à
eſtre éclaircie ; ne ſuis-je pas bien malheureuſe
de n’auoir
pû vous obliger à
prẽdre quelque ſoin
de me tromper ? &
de n’eſtre plus en
eſtat de vous excuſer.
Sçachez que je
m’aperçois que vous
eſtes indigne de tous
mes ſentimens, &
que je connois toutes
vos méchantes
qualitez : Cependãt (ſi tout ce que j’ay
fait pour vous peut
meriter que vous
ayez quelque petits
égards pour les graces
que ie vous demande)
je vous coniure
de ne m’écrire
plus, & de m’ayder
à vous oublier entierement,
ſi vous
me témoigniez
foiblement, meſme,
que vous auez eu quelque peine en liſãt
cette lettre, je voꝮ
croirois peut-eſtre ;
& peut-eſtre auſſi
voſtre adueu & vôtre
conſentement
me donneroient du
dépit & de la colere,
& tout cela pourroit
m’enflamer : Ne
vous meſlez donc
point de ma conduite,
vous renuerſeriez,
ſans doute, tous mes proiets, de
quelque maniere
que vous vouluſſiez
y entrer ; je ne
veux point ſçauoir
le ſuccés de cette lettre ;
ne troublés pas
l’eſtat que ie me
prepare, il me ſemble
que vous pouuez
eſtre content
des maux que vous
me cauſés (quelque
deſſein que vous euſſiez fait de me
rendre mal’heureuſe :
Ne m’oſtez point
de mon incertitude ;
i’eſpere que j’en feray,
auec le temps,
quelque choſe de
tranquille : Ie vous
promets de ne vous
point hayr, ie me
défie trop des ſentimens
violents, pour
oſer l’entreprendre.
Ie ſuis perſuadée que ie trouuerois
peut-eſtre, en ce
pays vn Amant plus
fidele & mieux fait ;
mais helas ! qui pourra
me donner de l’amour ?
la paſſion
d’vn autre
m’occupera-t’elle ?
La mienne
a t’elle pû quelque
choſe ſur vous ?
N’éprouue-je pas
qu’vn cœur attendry
n’oublie jamais ce qui l’a fait apperceuoir
des trãſports
qu’il ne connoiſſoit
pas, & dont il eſtoit
capable ; que tous
ſes mouuemens ſont
attachés à l’Idole
qu’il s’eſt faite ; que
ſes premieres idées
& que ſes premieres
bleſſures ne peuuent
eſtre ny gueries
ny effacées ; que
toutes les paſſions qui s’offrent à ſon
ſecours & qui font
des efforts pour le
remplir & pour le
contenter, luy promettent
vainement
vne ſenſibilité qu’il
ne retrouue plus,
que tous les plaiſirs
qu’il cherche
ſans aucune enuie
de les rencontrer,
ne ſeruent qu’à luy
faire bien connoître que rien ne luy eſt
ſi cher, que le ſouuenir
de ſes douleurs.
Pourquoy
m’auez voꝮ fait connoître
l’imperfectiõ
& le deſagréement
d’vn attachement
qui ne doit pas durer
eternellement,
& les mal-heurs qui
ſuiuent vn amour
violent, lors qu’il
n’eſt pas  reciproque, & pourquoy
vne inclinatiõ aueugle
& vne cruelle
deſtinée s’attachent-elles,
d’ordinaire,
à nous déterminer
pour ceux
qui ſeroient ſenſibles
pour quelque autre.


Quand meſme
je pourrois eſperer
quelque amuſemẽt
dans vn nouuel  engagement, & que
je trouuerois quelqu’vn
de bonne foy,
j’ay tant de pitié de
moy-meſme, que je
ferois beaucoup de
ſcrupule de mettre
le dernier homme
du monde en l’eſtat
où vous m’auez
reduite, & quoy
que je ne ſois pas
obligée à vous ménager ;
je ne  pourrois me reſoudre à
exercer ſur vous,
vne vengeance ſi
cruelle, quand meſme
elle dependeroit
de moy, par vn changement
que je ne
preuois pas.


Ie cherche dans ce
moment à vous excuſer,
& je cõprend
bien qu’vne Religieuſe
n’eſt guere
aymable  d’ordinaire : Cependant il
ſemble que ſi on
eſtoit capable de raiſons,
dans les choix
qu’on fait, on deueroit
pluſtoſt s’attacher
à elles qu’aux
autres femmes, rien
ne les empeſche de
penſer inceſsãment
à leur paſſion, elles
ne ſont point détournées
par mille
choſes qui diſſipent & qui occupent
dans le monde, il
me ſemble qu’il n’eſt
pas fort agreable de
voir celles qu’on
ayme, touſiours diſtraites
par mille bagatelles,
& il faut
auoir bien peu de
delicateſſe, pour
ſouffrir (ſans en eſtre
au deſeſpoir) qu’elles
ne parlent que
d’aſſemblées,  d’aiuſtements, & de promenades ;
on eſt ſans
ceſſe expoſé à de
nouuelles jalouſies ;
elles ſont obligées à
des égards, à des
complaiſances, à des
conuerſations : qui
peut s’aſſeurer qu’elles
n’ont aucun plaiſir
dans toutes ces
occaſions, & qu’elles
ſouffrent touſiours
leurs marys auec vn extrême dégouſt, &
ſans aucun conſentement ;
Ah qu’elles
doiuent ſe défier
d’vn Amant qui ne
leur fait pas rendre
vn compte bien
exact là deſſus, qui
croit aiſément &
ſans inquietude ce
qu’elles luy diſent,
& qui les voit auec
beaucoup de confiance
& de  tranquilité ſuietes à tous
ces deuoirs : Mais je
ne pretens pas vous
prouuer par de bonnes
raiſons, que vous
deuiez m’aymer ; ce
ſont de tres-méchans
moyens, &
j’en ay employé de
beaucoup meilleurs
qui ne mont pas
reüſſi ; je connois
trop bien mon deſtin
pour tâcher à le ſurmonter ; je ſeray
mal-heureuſe
toute ma vie ; ne l’eſtois-je
pas en vous
voyãt tous les iours,
je mourois de frayeur
que vous ne
me fuſſiez pas fidel,
je voulois vous voir
à tous moments, &
cela n’eſtoit pas poſſible,
j’eſtois troublée
par le peril que
vous couriez en  entrant dans ce Conuent ;
ie ne viuois
pas lors que vous
eſtiez à l’armée, i’eſtois
au deſeſpoir de
n’eſtre pas plus belle
& plus digne de
vous, ie murmurois
contre la mediocrité
de ma condition, ie
croyois ſouuẽt que
l’attachement que
vous paroiſſiez auoir
pour moy, vous pourroit faire quelque
tort, il me
ſembloit que je ne
vous aymois pas aſſez,
j’apprehendois
pour vous la colere
de mes parents, &
j’eſtois enfin dans vn
eſtat auſſi pitoyable
qu’eſt celuy où je
ſuis preſentement ;
ſi vous m’euſſiez
donné quelques témoignages
de  voſtre paſſion depuis
que voꝮ n’eſtes plus
en Portugal ; j’aurois
fait tous mes efforts
pour en ſortir, je
me fuſſe déguiſée
pour voꝮ aller trouuer ;
helas ! qu’eſt-ce
que je fuſſe deuenuë,
ſi vous ne vous
fuſſiez plus ſouciée
de moy, apres que
j’euſſe eſté en France ;
quel deſordre ? quel égarement ?
quel cõble de honte
pour ma famille, qui
m’eſt fort chere depuis
que je ne vous
ayme plus. Vous
voyez bien que je
cõnois de ſens froid
qu’il eſtoit poſſible
que je fuſſe encore
plus à plaindre que
ie ne ſuis ; & ie vous
parle, au moins,
raiſonnablement vne fois en ma vie ; que
ma moderatiõ vous
plaira, & que vous
ſerez content de
moy ; je ne veux
point le ſçauoir, je
vous ay deſia prié
de ne m’écrire plus,
& je vous en coniure
encore.


N’auez vous jamais
fait quelque reflexion
ſur la maniere
dont vous  m’auez traitée, ne penſez
vous iamais que
vous m’auez plus
d’obligation qu’à
perſonne du monde ;
je vous ay aymé
comme vne incenſée ;
que de mépris
j’ay eu pour toutes
choſes ! voſtre procedé
n’eſt point d’vn
honneſte homme, il
faut que vous ayez
eu pour moy de l’auerſion naturelle,
puis que vous ne
m’auez pas aymée
éperduëment ; je me
ſuis laiſſée enchanter
par des qualitez
tres-mediocres,
qu’auez vous fait
qui deuſt me plaire ?
quel ſacrifice m’auez
vous fait ? n’auez
vous pas cherché
mille autres plaiſirs ?
auez vous  renoncé au jeu, & à la
chaſſe ? n’eſtes vous
pas parti le premier
pour aller à l’Armée ?
n’en eſtes-vous
pas reuenu apres
tous les autres, vous
vous y eſtes expoſé
folement, quoy que
je vous euſſe prié de
vous ménager pour
l’amour de moy,
vous n’auez point
cherché les moyens de vous eſtablir en
Portugal ? où vous
eſtiez eſtimé ; vne
lettre de voſtre frere
vous en a fait partir,
ſans heſiter vn
moment, & n’ay-je
pas ſçeu que durant
le voyage vous auez
eſté de la plus belle
humeur du monde.
Il faut aduoüer
que ie ſuis obligée à
vous haïr  mortellement ; ah ! ie me ſuis
attirée tous mes
mal-heurs : je vous
ay d’abord accouſtumé
à vne grande
paſſion, auec trop
de bonne foy, &
il faut de l’artifice
pour ſe faire aymer,
il faut chercher auec
quelque adreſſe
les moyens d’enflâmer,
& l’amour tout
ſeul ne donne point de l’amour, vous
vouliez que ie vous
aymaſſe, & comme
vous auiez formé ce
deſſein, il n’y a rien
que vous n’euſſiez
fait pour y paruenir,
vous vous fuſſiez
meſme reſolu à
m’aymer, s’il eut
eſté neceſſaire ; mais
vous auez connu
que vous pouuiez
reuſſir dans voſtre entrepriſe ſans paſſion,
& que vous
n’en auiez aucun beſoin,
quelle perfidie ?
croyés vous auoir
pû impunement me tromper,
ſi quelque hazard
vous r’amenoit en
ce pays, ie vous declare
que ie vous
liureray à la vengeance
de mes parents.
I’ay vécu long-temps dans vn
abandonnement &
dans vne idolatrie
qui me donne de
l’horreur, & mon
remords me perſecute
auec vne rigueur
inſupportable,
ie ſens viuement
la honte des
crimes que voꝮ m’auez
fait commettre,
& ie n’ay plus,
helas ! la paſſion qui m’empeſchoit d’en
connoiſtre l’énormité ;
quand eſt-ce
que mon cœur ne
ſera plus dechiré ?
quand eſt-ce que ie
ſeray deliurée de cét
embarras, cruel ! cependant
je croy que
ie ne vous ſouhaitte
point de mal, & que
je me reſouderois à
conſentir que vous
fuſſiez heureux ; mais cõmẽt pourrés
vous l’eſtre ſi vous
aués le cœur biẽ fait ;
je veux vous écrire
vne autre Lettre,
pour vous faire voir
que ie ſeray peut-eſtre
plus tranquille
dans quelque tẽps ;
que j’auray de plaiſir
de pouuoir vous
reprocher vos procedés
iniuſtes aprés
que ie n’en ſeray plus ſi viuement touchée,
& lors que ie
vous feray connoiſtre
que ie vous mépriſe,
que ie parle
auec beaucoup d’indifference
de voſtre
trahiſon ; que j’ay
oublié tous mes
plaiſirs, & toutes
mes douleurs, &
que ie ne me ſouuiens
de vous que
lors que ie veux m’en ſouuenir. Ie
demeure d’accord
que vous auez de
grands aduantages
ſur moy, & que
vous m’auez donné
vne paſſion qui ma
fait perdre la raiſon,
mais vous deuez en
tirer peu de vanité ;
j’eſtois jeune, j’eſtois
credule, on m’auoit
enfermée dans ce
conuẽt depuis mon enfance, ie n’auois
veu que des gens deſagreables,
je n’auois
jamais entendu
les loüanges que
vous me donniez
inceſſamment, il me
ſembloit que je vous
deuois les charmes,
& la beauté que voꝮ
me trouuiez, & dont
vous me faiſiez apperceuoir,
j’entendois
dire du bien de vous, tout le monde
me parloit en voſtre
faueur, vous
faiſiez tout ce qu’il
falloit pour me donner
de l’amour ; mais
ie ſuis, enfin, reuenuë
de cét enchantement,
vous m’auez
dõné de grands
ſecours, & j’aduoüe
que j’en auois vn
extrême beſoin : En
vous renuoyant vos lettres, je garderay
ſoigneuſement les
deux dernieres que
vous m’auez écrites,
& ie les reliray
encore plus ſouuent
que ie n’ay leu les
premieres, afin de
ne retomber plus
dans mes foibleſſes,
Ah ! quelles me coûtẽt
cher, & que i’aurois
eſté heureuſe, ſi
vous euſſiez voulu ſouffrir que ie vous
euſſe toûjours aimé.
Ie connois bien que
ie ſuis encore vn
peu trop occupée
de mes reproches
& de voſtre infidelité ;
mais ſouuenez-vous
que ie me
ſuis promiſe vn eſtat
plus paiſible, & que
j’y paruiendray, ou
que ie prẽdray contre
moy quelque  reſolution extrême,
que vous apprendrez
ſans beaucoup
de déplaiſir ;
mais ie ne veux plus
rien de vous, ie ſuis
vne folle de redire
les meſmes choſes ſi
ſouuent, il faut vous
quitter & ne penſer
plus à vous, ie croy
meſme que je ne
vous écriray plus,
ſuis-je obligée de vous rendre vn
compte exact de
toꝮ mes diuers mouvements.


FIN.

Priuilege du Roy.



PAr Grace & Priuilege
du Roy, donné à Paris
le 28. jour d’Octobre 1668.
Signé par le Roy en ſon
Conſeil, Margeret.
Il eſt permis à Clavde Barbin, Marchand Libraire,
de faire imprimer
vn Liure intitulé, Lettres
Portugaiſes, pendant le temps
& eſpace de cinq années ; Et
deffenſes ſont faites à tous
autres de l’imprimer, ſur
peine de quinze cent liures
d’amande, de tous dépens,
dommages & intereſts, comme il eſt plus amplement
porté par leſdites Lettres de
Priuilege.

 

Acheué d’imprimer pour la premiere
fois le 4. Ianuier. 1669.


Les Exemplaires ont eſté
fournis.


Regiſtré ſur le Liure de la
Communauté des Marchands
Libraires & Imprimeurs de
cette Ville, ſuiuant & conformement
à l’Arreſt de la Cour
de Parlement du 8. Avril 1653.
aux charges & conditions portées
par le preſent Priuilege. Fait à
Paris le 17. Nouembre. 1668.


Sovbron, Syndic.

